Doložka
finančných, ekonomických, environmentálnych vplyvov,
vplyvov na zamestnanosť a podnikateľské prostredie

1.	Vplyvy na verejné financie:
Navrhovaný materiál zakladá nároky na štátny rozpočet v rámci rozpočtovej kapitoly MDPT. Prostriedky na prípravu a realizáciu konkrétnych agendových systémov a telematických aplikácií budú zabezpečené prostredníctvom rozpočtovej kapitoly MDPT schválenej v návrhu rozpočtu verejnej správy na roky 2009 – 2011, zákonom o štátnom rozpočte na rok 2009 a vo väzbe na schválené limity na príslušný rozpočtový rok: 
- z Operačného programu Doprava na roky 2007 – 2013 v rámci Prioritnej osi č. 5 – cestná infraštruktúra (inteligentné dopravné systémy), 
- programu EASYWAY na roky 2007 – 2013. 
Celkové náklady na realizáciu „Program podory rozvoja IDS – Národný systém dopravných informácií“ sú vo výške 131,53 mil. € (3962,45 mil. Sk). Z toho sa budú prostriedky EÚ podieľať na financovaní programu vo výške 106,55 mil. € (3209,88 mil. Sk), ŠR vo výške 19,35 mil. € (582,83 mil. Sk) a zdroje podnikateľského sektora vo výške 5,63 mil. € (169,73 mil. Sk). 
Materiál nezakladá zvýšené nároky na rozpočty obcí a vyšších územných celkov. Realizácia konkrétnych opatrení zameraných na implementáciu inteligentných dopravných systémov vo vybraných mestách bude hradená z prostriedkov Operačného programu Doprava. Požiadavky na zabezpečenie nevyhnutných dát ako správcov komunikácií budú súčasťou informačných systémov postupne budovaných v rámci Národného centra dopravných informácií.  
Investičné náklady na realizáciu konkrétnych projektov programu budú hradené prevádzkovateľom Národného centra dopravných informácií. Prevádzkové náklady na zabezpečenie zberu, spracovania a distribúcie dát agendových systémov budú zabezpečované v rámci bežného výkonu služby príslušných inštitúcii zapojených do Národného systému dopravných informácií. Prevádzkové náklady na telematické aplikácie vyplynú z  konkrétnych projektov a budú zabezpečované z finančných zdrojov konkrétnych realizátorov týchto systémov vo väzbe na schválené limity rozpočtových kapitol na príslušný rok. 

2.	Vplyvy na obyvateľov, hospodárenie podnikateľskej sféry a iných právnických osôb: 
Implementácia úloh Programu podpory rozvoja IDS – Národného systému dopravných informácií sa postupne prejaví efektívnejším využitím kapacity cestnej infraštruktúry, postupným vytáraním podmienok na odstránenie kongescií a zrýchlením dopravy, znížením nehodovosti, zvýšením bezpečnosti dopravy a znížením negatívnych vplyvov na životné prostredie. Na strane jednotlivých subjektov prepravno-dopravného procesu sa účinky prejavia  predovšetkým zefektívnením samotného dopravno-prepravného procesu.

3.	Vplyvy na životné prostredie:  
Realizácia jednotlivých projektov bude mať pozitívny vplyv na životné prostredie. Vplyvom zvýšenia plynulosti dopravy a postupného znižovania kongescií v cestnej doprave sa očakáva znižovanie produkcie emisií skleníkových plynov produkovaných cestnou dopravou. Očakávané efekty budú mať priame dopady na obyvateľstvo predovšetkým v mestských aglomeráciách, kde sa budú realizovať konkrétne telematické aplikácie (projekty IDS).

4.	Vplyvy na zamestnanosť:
Materiálom nevznikajú priamo nové pracovné príležitosti. V procese prípravy a realizácie jednotlivých projektov programu sa očakáva pozitívny vplyv na zamestnanosť najmä v sektore výskumu a vývoja informačných a komunikačných technológií a v sektore monitorovania a dispečerského riadenia prepravno-dopravného procesu.

5.	Vplyvy na podnikateľské prostredie:
Do procesu prípravy a realizácie programu sa zapoja slovenské vedecko-výskumné pracoviská. Na realizácií konkrétnych projektov sa budú podieľať podnikateľské subjekty pôsobiace na Slovensku v oblasti riešenia a zabezpečenia informačných a komunikačných systémov a technológií.